મધ્યપ્રદેશના કેટલાક વિધાનસભ્યોએ રખડતી ગાયની સમસ્યાનો ‘બિનસરકારી રાહે ઉકેલ’ લાવવા માટે જે ચર્ચા કરી, તેનો અહેવાલ જાણવા જેવો છે. આખી ચર્ચામાં એ મુદ્દે સૌ એકમત હતા કે રખડતી ગાયો સમસ્યારૂપ છે અને તે ખેડૂતોના ઉભા પાકને ખૂબ નુકસાન કરતી હોવાથી ત્રાસરૂપ છે. શંકરલાલ તિવારી નામના એક વિધાનસભ્યે સ્વીકાર કર્યો કે હવે એ યુગની સમાપ્તિ થઈ ગઈ છે કે જેમાં ખેડૂતો ચરવા માટે ગાયોને છૂટી મૂકી દેતા. હવે આમ કરવાથી ગાયો થકી થતા ત્રાસમાં વધારો થાય છે. તેમણે જણાવ્યું છે કે આવી ગાયોનો ત્રાસ એ હદે વધી ગયો છે કે ખેડૂતોની આજીવિકા પર તેની વિપરીત અસર થઈ રહી છે. મુરલીધર પાટીદાર નામના એક વિધાનસભ્યે સૂચન કર્યું કે ગરીબી રેખાની નીચે જીવતા લોકોને સરકાર તરફથી રાશન અને અન્ય સવલતો પૂરી પાડવામાં આવે છે. એવો કોઈ કાયદો ન બનાવી શકાય કે ગરીબી રેખાની નીચે જીવતા દરેક જણે ઓછામાં ઓછી એક ગાયનું પાલન ફરજિયાત કરવું. અને એમ ન કરનારની ગરીબી રેખા તળે મળનારી સવલતો રદ કરવી. દિવ્યરાજ સીંઘ નામના વિધાનસભ્યે સૂચવ્યું કે ગાયોની ઓળખ માટે તેમને ટેગ કરવી જોઈએ, અને માલિક વિનાની ગાયોને ‘જંગલી પશુ’ ગણીને તેમને રાષ્ટ્રીય ઉદ્યાન કે વન્યભૂમિમાં વાડાઓમાં પૂરી રાખવી જોઈએ. કેદારનાથ શુક્લ નામના વરિષ્ઠ વિધાનસભ્યના કહેવા મુજબ ઘાસચારા તેમજ ચરાણભૂમિની અછતને કારણે પશુપાલન મુશ્કેલ થતું જાય છે. તેમણે એક ‘સ્ફોટક’ માહિતી આપતાં જણાવ્યું હતું કે કેટલાય ખેડૂતો પોતાનાં ઢોરને ટ્રકમાં ભરીને દસ-વીસ કિ.મી. દૂર જઈને છોડી આવે છે. આર.ડી.પ્રજાપતિ નામના એક વિધાનસભ્યને ડર છે કે ગાયોના ત્રાસનો કશો ઉકેલ વિચારવામાં નહીં આવે તો તેમના માટે પોતાના મતવિસ્તારમાં જવું મુશ્કેલ થઈ પડશે. છતરપુર જિલ્લાનો ચંદલા તાલુકો તેમનો મતવિસ્તાર છે, જ્યાં નીલગાયો તેમજ રખડતાં ઢોરનો ત્રાસ પુષ્કળ છે. તેઓ કહે છે, ‘ભલે બીજો વિકાસ ન કરો. એક અભયારણ્ય બનાવી દો…ખેડૂતોની એ સૌથી મોટી સેવા હશે.’